
LIETUVOS RESPUBLIKOS SVEIKATOS APSAUGOS MINISTERIJA


Pagal adresatų sąrašą			2026-	Nr.	(1.1.9E-422)10-
			



Lietuvos Respublikos sveikatos apsaugos ministerija (toliau – Sveikatos apsaugos ministerija) parengė ir teikia derinti Lietuvos Respublikos sveikatos apsaugos ministro 2014 m. vasario 28 d. įsakymo Nr. V-288 „Dėl Ilgalaikio pacientų, sergančių lėtinėmis ligomis, sveikatos būklės stebėjimo tvarkos aprašo patvirtinimo“ (toliau – Aprašas) pakeitimo projektą (toliau – Įsakymo projektas). 
Įsakymo projektu atnaujinamas Aprašo 1 priedas „Ilgalaikio suaugusiųjų, sergančių lėtinėmis nervų sistemos ligomis, sveikatos būklės stebėjimo sąlygos ir ligų sąrašas“.
Įsakymo projektas rengiamas siekiant užtikrinti, kad ilgalaikio stebėjimo tvarka atitiktų šiuolaikines nervų sistemos ligų diagnostikos, gydymo ir pacientų priežiūros praktikas bei aktualias klinikines rekomendacijas. Atnaujinant suaugusiųjų, sergančių lėtinėmis nervų sistemos ligomis ilgalaikio stebėjimo periodiškumus, diagnozių sąrašą ir stebėjimo indikacijas, siekiama užtikrinti racionalų ir pacientų poreikius atitinkantį sveikatos priežiūros paslaugų teikimą, suderinti stebėjimo dažnį su konkrečių nervų ligų eiga, komplikacijų rizika ir gydymo ypatumais, į ilgalaikio stebėjimo sistemą įtraukti diagnozes ir klinikines būkles, kurioms būtina tęstinė specialistų priežiūra, užtikrinti ankstyvesnį ligos progresavimo, komplikacijų ir gydymo nepageidaujamų reiškinių nustatymą. Siūlomi pakeitimai sudarys sąlygas gerinti lėtinėmis nervų sistemos ligomis sergančių suaugusiųjų pacientų priežiūros kokybę, užtikrins nuoseklesnį ir aiškesnį ilgalaikio stebėjimo reglamentavimą bei prisidės prie geresnių pacientų sveikatos rezultatų. 
Atsižvelgiant į Valstybinės ligonių kasos prie Sveikatos apsaugos ministerijos gautus pasiūlymus taip pat patikslinami Aprašo 18 priede „Ilgalaikio vaikų, sergančių lėtinėmis lyties ir šlapimo sistemos ligomis, sveikatos būklės stebėjimo sąlygos ir ligų sąrašas“ ir Aprašo 23 priede „Ilgalaikio suaugusiųjų, sergančių lėtinėmis lyties ir šlapimo sistemos ligomis, sveikatos būklės stebėjimo sąlygos ir ligų sąrašas“ nurodyti ligų pavadinimai ir jų kodai pagal Tarptautinės statistinės ligų ir sveikatos sutrikimų klasifikacijos dešimtąjį pataisytą ir papildytą leidimą „Sisteminis ligų sąrašas“ (Australijos modifikacija, TLK-10-AM), įdiegtą Lietuvos Respublikos sveikatos apsaugos ministro 2011 m. vasario 23 d. įsakymu Nr. V-164 „Dėl Tarptautinės statistinės ligų ir sveikatos sutrikimų klasifikacijos dešimtojo pataisyto ir papildyto leidimo „Sisteminis ligų sąrašas“ (Australijos modifikacija, TLK-10-AM) įdiegimo“ klasifikaciją.
Įsakymo pakeitimu numatomas poveikis sveikatos sistemai – bus užtikrintas aktualesnis ir klinikine praktika pagrįstas lėtinėmis nervų sistemos ligomis sergančių pacientų ilgalaikis stebėjimas, racionalesnis sveikatos priežiūros išteklių naudojimas, aiškesnis paslaugų organizavimas bei geresnė teikiamų paslaugų kokybė ir prieinamumas pacientams.
Numatomo teisinio reguliavimo poveikio vertinimas neatliekamas, nes Įsakymo projektu nėra nustatomos naujos sveikatos priežiūros paslaugos ar nauji pacientų įsipareigojimai – tikslinamos ilgalaikio stebėjimo sąlygos pagal aktualius medicinos mokslo duomenis ir praktinius paslaugų organizavimo poreikius.
Įsakymo projektas parengtas bendradarbiaujant su VšĮ Vilniaus universiteto ligoninės Santaros klinikų gydytoja neurologe Justine Liutkiene ir gydytoja neurologe Egle Navickiene.
Įsakymo projektas skelbiamas Lietuvos Respublikos Seimo kanceliarijos teisės aktų informacinėje sistemoje ir pakartotinai teikiamas derinti suinteresuotoms institucijoms ir visuomenei. 
Maloniai prašome per 10 darbo dienų nuo Įsakymo pakeitimo projekto Jūsų įstaigoje gavimo dienos pateikti siūlymus įsakymo pakeitimo projektui tobulinti. Negavę pastabų laikysime, kad įsakymo pakeitimo projektui pritariate.
PRIDEDAMA:	
.	Įsakymo projektas, 5 lapai.
.	Įsakymo projekto lyginamasis variantas, 1 lapas.



Viceministrė					                     Laimutė Vaidelienė





















M. Noreikaitė, tel. +370 5 219 3334, el. p. migle.noreikaite@sam.lt



Valstybinė ligonių kasa prie Sveikatos apsaugos ministerijos;
VšĮ Vilniaus universiteto ligoninė Santaros klinikos;
VšĮ Respublikinė Vilniaus universitetinė ligoninė;
Lietuvos sveikatos mokslų universiteto ligoninė Kauno klinikos;
VšĮ Klaipėdos universiteto ligoninė;
VšĮ Respublikinė Šiaulių ligoninė;
VšĮ Respublikinė Panevėžio ligoninė;
Lietuvos neurologų asociacija;
Lietuvos nefrologijos, dializės ir inkstų transplantacijos asociacija;
Lietuvos inkstų fondas.

